1977R0495 — LV — 01.05.2004 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

PADOMES REGULA (EEK, EURATOM, EOTK) Nr. 495/77

(1977. gada 8. marts),

ar kuru nosaka to darbinieku kategorijas, kuri ir tiesīgi saņemt piemaksas par pastāvīgu darba gatavību, kā arī tādu piemaksu piešķiršanas nosacījumus un likmes







EIROPAS KOPIENU PADOME, ņemot vērā Eiropas Kopienu Civildienesta noteikumus un Pārējo darbinieku nodarbināšanas kārtību, kas paredzēti Regulā (EEK, Euratom EOTK) Nr. 259/68 ( 1 ), kurā jaunākie grozījumi izdarīti ar Regulu (EOTK, EEK, Euratom) Nr. 3178/76 ( 2 ), un jo īpaši Civildienesta noteikumu 56.b panta otro daļu, ņemot vērā Komisijas priekšlikumu, tā kā Padomes kompetencē, pieņemot lēmumu pēc Komisijas priekšlikuma, ir noteikt to kategoriju darbiniekus, kuri ir tiesīgi saņemt piemaksas par to, ka viņiem pastāvīgi ārpus parastā darbalaika jābūt darba gatavībā vai nu darbavietā, vai mājas apstākļos, kā arī noteikt tādu piemaksu piešķiršanas nosacījumus un likmes, IR PIEŅĒMUSI ŠO REGULU.







1. pants

1. Darbinieki, kuru algas maksā no pētniecības un ieguldījumu budžeta apropriācijām un kuri strādā kādā apvienotā izpētes centra iestādē vai kā ārštata darbinieki, vai kuru algas maksā no kārtējā budžeta apropriācijām un kuri strādā saistībā ar tehnisku iekārtu ekspluatāciju vai uzraudzību vai saistībā ar medicīnisko aprūpi, ir tiesīgi saņemt piemaksas gadījumos, kad no viņiem regulāri tiek prasīta pastāvīga darba gatavība saskaņā ar Civildienesta noteikumu 56.b pantu.

Piemaksas nosaka šādi:

a) piemaksas izsaka punktos. Viens punkts ir vienāds ar 0,032 % no 1. kategorijas pirmās pakāpes darbinieka pamatalgas ( 3 ) Piemaksas indeksē saskaņā ar darbinieku atalgojuma indeksāciju;

b) punktu skaits par stundām, kas faktiski pavadītas darba gatavībā, ir šāds: — par pastāvīgu darba gatavību darbavietā: 11 punkti darbadienās un 22 punkti svētdienās, sestdienās un svētku dienās, — par pastāvīgu darba gatavību mājas apstākļos: 2,15 punkti darbadienās un 4,3 punkti sestdienās, svētdienās un svētku dienās.

2. Piemaksu par pastāvīgu darba gatavību mājas apstākļos nepiešķir, ja darba gatavībā pavadītais faktiskais laiks nesasniedz vismaz 14 stundas.

3. Darbinieks, kurš var pierādīt, ka laikposmā, kas nepārsniedz vienu mēnesi, viņš nav varējis būt pastāvīgā darba gatavībā darbavietā, jo to darīt liegusi slimība vai nelaimes gadījums, vai arī viņš atradies gadskārtējā atvaļinājumā, saglabā tiesības uz piemaksu. Ja slimība vai nelaimes gadījums liedz darbiniekam būt darba gatavībā ilgāk nekā vienu mēnesi, tad pirmā mēneša beigās piemaksas piešķiršanu pārtrauc; piemaksu atjauno, tiklīdz darbinieks atsāk darbu.

Laikposmā, kas minēts šā punkta iepriekšējā daļā, darbinieks ir tiesīgs saņemt 42 punktu piemaksu par katru slimības vai nelaimes gadījuma dēļ kavētu dienu, par kuru viņš var uzrādīt ārsta izziņu, vai arī par katru gadskārtējā atvaļinājuma dienu.

▼M1

2. pants

Šo regulu analogi piemēro pagaidu darbiniekiem, palīgdarbiniekiem un līgumdarbiniekiem.

▼B

3. pants

Ik gadu aprīlī Komisija iesniedz Padomei ziņojumu, kurā sniedz ziņas par to darbinieku skaitu katrā kategorijā, kuri saņēmuši šajā regulā paredzētās piemaksas.

4. pants

Ar šo regulu tiek atcelta Padomes Regula (Euratom) Nr. 1371/72 (1972. gada 27. jūnijs), ar ko nosaka likmes un piešķiršanas nosacījumus īpašajām piemaksām par dažiem īpašiem darbiem, ko veic ierēdņi vai darbinieki, kuru algas maksā no izpētes un ieguldījumu budžeta apropriācijām un kuri strādā kādā apvienotā izpētes centra iestādē vai kā ārštata darbinieki ( 4 ).

5. pants

Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs.